CELEX: 52021PC0053
Language: sl
Date: 2021-02-11
Title: Predlog IZVEDBENI SKLEP SVETA o dovoljenju Združenemu kraljestvu v zvezi s Severno Irsko, da uporablja posebni ukrep o odstopanju od členov 16 in 168 Direktive 2006/112/ES o skupnem sistemu davka na dodano vrednost

EVROPSKA KOMISIJA
            Bruselj, 11.2.2021
            COM(2021) 53 final
            2021/0030(NLE)
            Predlog
            IZVEDBENI SKLEP SVETA 
            o dovoljenju Združenemu kraljestvu v zvezi s Severno Irsko, da uporablja posebni ukrep o odstopanju od členov 16 in 168 Direktive 2006/112/ES o skupnem sistemu davka na dodano vrednost
            
               
         
         
            
               OBRAZLOŽITVENI MEMORANDUM
            
            
               
                  V skladu s členom 395(1) Direktive 2006/112/ES z dne 28. novembra 2006 o skupnem sistemu davka na dodano vrednost (v nadaljnjem besedilu: direktiva o DDV
                     1
                  ) lahko Svet na predlog Komisije soglasno dovoli kateri koli državi članici, da uvede posebne ukrepe, ki odstopajo od določb te direktive, za poenostavitev postopka obračunavanja DDV ali za preprečevanje nekaterih vrst davčnih utaj ali izogibanja davkom.
               
            
            
               Združeno kraljestvo je 31. januarja 2020 izstopilo iz Evropske unije (EU). V skladu s sporazumom o izstopu
                  2
                je v odnosu do EU zdaj tretja država.
            
            
               Od 1. januarja 2021 se zakonodaja EU o DDV v Združenem kraljestvu ne uporablja več. Vendar se na Severnem Irskem na podlagi Protokola o Irski/Severni Irski
                  3
                (v nadaljnjem besedilu: protokol), ki je del sporazuma o izstopu, zakonodaja EU o DDV še naprej uporablja, kar zadeva blago, da bi se preprečila trda meja med Irsko in Severno Irsko. Kar zadeva storitve, pa se za Severno Irsko skupaj z drugimi deli Združenega kraljestva šteje, da je zunaj EU.
            
            
               To neizogibno vodi v dvojni ali mešani sistem DDV na Severnem Irskem, pri čemer se za dobavo, pridobitev znotraj Skupnosti in uvoz blaga, ki se nahaja na Severnem Irskem, v skladu s pravili o kraju obdavčljivih transakcij iz naslova V direktive o DDV uporabljajo harmonizirana pravila EU, medtem ko se za opravljanje storitev na istem ozemlju ne uporablja sistem DDV v EU.
            
            
               
                  Zato je za nadaljnjo uporabo posebne sheme DDV na Severnem Irskem, ki določa pavšalne ukrepe za neodbitni davek na dodano vrednost, ki se zaračunava za porabo goriva v službenih avtomobilih, ki odstopajo od splošnih pravil iz direktive o DDV, potrebna odobritev odstopanja v skladu s členom 395(1) direktive o DDV.
               
            
            
               V dopisu, ki ga je Komisija evidentirala 27. novembra 2020, je Združeno kraljestvo zaprosilo za dovoljenje za nadaljnjo uporabo odstopanja od členov 16 in 168 Direktive o DDV. V skladu s členom 395(2) direktive o DDV je Komisija z dopisom z dne 10. decembra 2020 obvestila države članice o prošnji Združenega kraljestva. Z dopisom z dne 11. decembra 2020 je Komisija uradno obvestila Združeno kraljestvo, da ima na voljo vse informacije, potrebne za oceno prošnje.
            
            
               1.OZADJE PREDLOGA
            
            
               •Razlogi za predlog in njegovi cilji
            
            
               Člen 168 direktive o DDV določa, da ima davčni zavezanec pravico, da odbije DDV, obračunan pri nakupu blaga in storitev za namene njegovih obdavčenih transakcij. V členu 16 iste direktive se zahteva, da se za dobavo blaga, opravljeno za plačilo, šteje uporaba blaga, s strani davčnega zavezanca, ki je del njegovih poslovnih sredstev in ga nameni za njegovo zasebno rabo ali za zasebno rabo njegovih zaposlenih, če je za to blago ali sestavine tega blaga bila dana pravica do celotnega ali delnega odbitka DDV. Ta sistem omogoča izterjavo prvotno odbitega DDV v zvezi z zasebno rabo.
            
            
               V primeru službenih avtomobilov, ki se delno uporabljajo v zasebne (neslužbene) namene, je pogosto težko izračunati in obdavčiti izdatke, povezane z zasebno rabo, po zgoraj navedenih pravilih.
            
            
               V zvezi s tem Združeno kraljestvo uporablja posebno shemo pavšalne obdavčitve zasebne rabe službenih avtomobilov, odobreno z Odločbo Sveta 86/356/EGS z dne 21. julija 1986 o dovoljenju Združenemu kraljestvu, da uporablja pavšalne sheme za neodbitni davek na dodano vrednost, ki se zaračunava za porabo goriva v službenih avtomobilih
                  4
               , ki je temeljila na delovni prostornini motorja in vrsti goriva avtomobila.
            
            
               To prvotno odstopanje je bilo ukinjeno, nadomestila pa ga je Odločba Sveta 2006/659/ES z dne 25. septembra 2006 o dovoljenju Združenemu kraljestvu, da uvede posebni ukrep, ki odstopa od člena 5(6) in člena 11(A)(1)(b) Direktive 77/388/EGS o usklajevanju zakonodaje držav članic o prometnih davkih
                  5
               , ki uvaja pavšalno obdavčitev zasebne rabe na podlagi emisijske stopnje CO2 avtomobila. Ta odločba Sveta je bila nato nadomeščena z Izvedbenim sklepom Sveta (EU) 2015/2109 z dne 17. novembra 2015
                  6
               , ki je prenehal veljati 31. decembra 2018. Nadaljnje podaljšanje ukrepa do 31. decembra 2020 je bilo odobreno z Izvedbenim sklepom Sveta (EU) 2018/1918 z dne 4. decembra 2018
                  7
               .
            
            
               Shema temelji na dejstvu, da obstaja neposredno razmerje med emisijami in količino porabljenega goriva, saj so višje emisije in višja poraba goriva neposredno povezane. Na podlagi teh emisijskih stopenj se izračuna poraba goriva na kilometer, ki se nato združi s povprečno kilometrino, prevoženo za zasebne namene, določeno na podlagi neposrednih davčnih podatkov in maloprodajne cene avtomobilskega goriva. Rezultat tega je dajatev za zasebno rabo, ki ustreza znesku DDV na zasebno rabo vozila. Sistem za davčne zavezance ni obvezen, saj se lahko odločijo, da ne zahtevajo povračila DDV na gorivo. Namesto tega lahko vodijo podrobne evidence o kilometrini, ki zagotavljajo dokaze in podpirajo izračun svoje kilometrine, prevožene za zasebne namene.
            
            
               Združeno kraljestvo je v svojo prošnjo vključilo pojasnilo o delovanju ukrepa odstopanja. Združeno kraljestvo meni, da je ta sistem dokazano pravilen in omogoča precejšnjo poenostavitev tako za podjetja kot za davčno upravo. Združeno kraljestvo prav tako trdi, da davčnim zavezancem zagotavlja pravno varnost, in sicer z uvedbo poenostavljene metode, ki jo lahko uporabijo za obračun DDV na zasebno rabo goriva. 
            
            
               
                  Zato je Združeno kraljestvo v zvezi s Severno Irsko zaprosilo za dovoljenje za nadaljnjo uporabo odstopanja od 1. januarja 2021. Trajanje odstopanja bi moralo biti omejeno do 31. decembra 2023, da bi se lahko ocenilo, ali pavšalna shema še vedno pravilno odraža splošno razdelitev med poslovno in zasebno rabo.
               
            
            
               •Skladnost z veljavnimi predpisi s področja zadevne politike
            
            
               Člen 176 direktive o DDV določa, da Svet odloči, za katere izdatke ni dana pravica do odbitka DDV. Do takrat lahko države članice ohranijo izključitve, veljavne 1. januarja 1979. Zato veliko določb, ki omejujejo pravico do odbitka DDV v zvezi z osebnimi avtomobili, „miruje“. 
            
            
               
                  Ne glede na prejšnje pobude za določitev pravil o kategorijah izdatkov, za katere se lahko omeji pravica do odbitka
                     8
                  , je tako odstopanje primerno, dokler ta pravila ne bodo usklajena na ravni EU.
               
            
         
         
            
               2.PRAVNA PODLAGA, SUBSIDIARNOST IN SORAZMERNOST
            
            
               •Pravna podlaga
            
            
               
                  Člen 395 direktive o DDV.
               
            
            
               •Subsidiarnost (za neizključno pristojnost) 
            
            
               
                  Glede na določbo direktive o DDV, na kateri temelji predlog, je ta v izključni pristojnosti Unije. Načelo subsidiarnosti se zato ne uporablja.
               
            
            
               •Sorazmernost
            
            
               
                  Ta sklep se nanaša na dovoljenje, izdano Združenemu kraljestvu v zvezi s Severno Irsko na njegovo prošnjo, in ne pomeni nobene obveznosti.
               
               
                  Zaradi omejenega področja uporabe odstopanja je posebni ukrep sorazmeren z želenim ciljem, tj. poenostavitvijo postopka pobiranja DDV. Ne presega tega, kar je potrebno za poenostavitev pobiranja DDV v specifičnem sektorju.
               
               
                  Sistem za davčne zavezance ostaja neobvezen.
               
            
            
               •Izbira instrumenta
            
            
               
                  V skladu s členom 395 direktive o DDV lahko samo Svet na predlog Komisije soglasno odobri odstopanje od skupnih predpisov o DDV. Poleg tega je sklep Sveta najprimernejši instrument, saj je lahko naslovljen na posamezne države.
               
            
            
               3.REZULTATI NAKNADNIH OCEN, POSVETOVANJ Z DELEŽNIKI IN OCEN UČINKA
            
            
               •Posvetovanja z deležniki
            
            
               
                  Ta predlog temelji na prošnji Združenega kraljestva v zvezi s Severno Irsko in zadeva le to ozemlje.
               
            
            
               •Zbiranje in uporaba strokovnih mnenj
            
            
               
                  Zunanje strokovno mnenje ni bilo potrebno.
               
            
            
               •Ocena učinka
            
            
               
                  Namen predloga sklepa je poenostavitev pobiranja DDV v zvezi z izdatki za gorivo za službene avtomobile, ki se delno uporabljajo za neslužbene namene, in ima torej potencialen pozitiven učinek.
               
               
                  Za davčne zavezance, ki bi se odločili uporabiti ta sistem, zmanjšuje upravno breme in stroške skladnosti, saj jim ni treba natančno evidentirati prevožene kilometrine za vsako službeno vozilo za potrebe DDV. Take zahteve po vodenju evidenc zahtevajo veliko časa in pogosto nalagajo precejšnja upravna bremena za razmeroma majhen znesek davkov. Metoda poenostavitve zmanjšuje breme za davčne organe, ki bi sicer morali revidirati številne posamezne situacije.
               
               
                  Vendar bo učinek omejen zaradi ozkega področja in časovno omejene uporabe odstopanja.
               
            
         
         
            
               4.PRORAČUNSKE POSLEDICE
            
            
               Predlog nima nobenih negativnih posledic za proračun Unije.
            
            
               V zvezi s tem je treba opozoriti, da se v skladu z drugim odstavkom člena 8 protokola prihodki iz transakcij, ki so obdavčljive na Severnem Irskem, ne nakažejo EU. 
            
            
               5.DRUGI ELEMENTI
            
            
               
                  Predlog vključuje samoderogacijsko klavzulo, tj. samodejni rok prenehanja veljavnosti, ki je določen na 31. decembra 2023.
               
            
            
               2021/0030 (NLE)
            
            
               Predlog
            
            
               IZVEDBENI SKLEP SVETA
            
            
               o dovoljenju Združenemu kraljestvu v zvezi s Severno Irsko, da uporablja posebni ukrep o odstopanju od členov 16 in 168 Direktive 2006/112/ES o skupnem sistemu davka na dodano vrednost
            
            
               SVET EVROPSKE UNIJE JE –
            
            
               ob upoštevanju Pogodbe o delovanju Evropske unije, 
            
            
               ob upoštevanju Direktive Sveta 2006/112/ES z dne 28. novembra 2006 o skupnem sistemu davka na dodano vrednost
                  9
                in zlasti prvega pododstavka člena 395(1) Direktive,
            
            
               ob upoštevanju predloga Evropske komisije,
            
            
               ob upoštevanju naslednjega:
            
            
               (1)Združeno kraljestvo je 31. januarja 2020 izstopilo iz Evropske unije na podlagi Sporazuma o izstopu Združenega kraljestva Velika Britanija in Severna Irska iz Evropske unije in Evropske skupnosti za atomsko energijo (v nadaljnjem besedilu: sporazum o izstopu). Tako se zakonodaja Unije o davku na dodano vrednost (v nadaljnjem besedilu: DDV) za Združeno kraljestvo ali v njem ne uporablja več.
            
            
               (2)Vendar se v skladu s členom 8 Protokola o Irski/Severni Irski (v nadaljnjem besedilu: protokol), ki je sestavni del sporazuma o izstopu, zakonodaja Unije o DDV še naprej uporablja na Severnem Irskem
                  10
               , kar zadeva blago.
            
            
               (3)Zato za davčne zavezance in nekatere pravne osebe, ki niso davčni zavezanci, v Združenem kraljestvu za transakcije z blagom na Severnem Irskem še naprej velja zakonodaja Unije o DDV.
            
            
               (4)Člen 168 Direktive 2006/112/ES določa, da ima davčni zavezanec pravico, da odbije DDV, obračunan pri nakupu blaga in storitev za namene njegovih obdavčenih transakcij. Vendar se v členu 16 iste direktive zahteva, da se za dobavo blaga, opravljeno za plačilo, šteje uporaba blaga, s strani davčnega zavezanca, ki je del njegovih poslovnih sredstev in ga nameni za njegovo zasebno rabo ali za zasebno rabo njegovih zaposlenih, če je za to blago ali sestavine tega blaga bila dana pravica do celotnega ali delnega odbitka DDV. Ta sistem omogoča izterjavo prvotno odbitega DDV v zvezi z zasebno rabo. 
            
            
               (5)S Sklepom Sveta 2006/659/ES
                  11
                se je Združenemu kraljestvu dovolilo, da do 31. decembra 2015 uporablja poseben ukrep za določitev deleža neodbitnega DDV v zvezi z izdatki za gorivo za službene avtomobile, ki se ne uporabljajo izključno za službene namene, na pavšalni osnovi. Posebni ukrep, ki je za davčne zavezance neobvezen, temelji na stopnji emisij ogljikovega dioksida avtomobila, saj obstaja sorazmerna soodvisnost med emisijami in porabo goriva ter zato tudi z izdatki za gorivo.
            
            
               (6)Z Izvedbenim sklepom Sveta (EU) 2015/2109
                  12
                je bilo Združenemu kraljestvu dovoljeno, da še naprej uporablja posebni ukrep do 31. decembra 2018. Nadaljnje podaljšanje do 31. decembra 2020 je bilo odobreno z Izvedbenim sklepom Sveta (EU) 2018/1918
                  13
               .
            
         
         
            
               (7)V dopisu, ki ga je Komisija evidentirala 27. novembra 2020, je Združeno kraljestvo v zvezi s Severno Irsko zaprosilo za dovoljenje za nadaljnjo uporabo posebnega ukrepa od 1. januarja 2021. Prošnja je vključevala pojasnilo o delovanju posebnega ukrepa. 
            
            
               (8)Komisija je z dopisom z dne 10. decembra 2020 prošnjo Združenega kraljestva posredovala državam članicam. Komisija je z dopisom z dne 11. decembra 2020 uradno obvestila Združeno kraljestvo, da ima na voljo vse informacije, potrebne za presojo prošnje.
            
            
               (9)Po mnenju Združenega kraljestva je posebni ukrep tako za davčne zavezance kot tudi za davčne organe zagotovil učinkovit poenostavljen postopek za pobiranje DDV v zvezi z izdatki za gorivo za službena vozila, ki se delno uporabljajo za zasebne namene. Zato je primerno, da se Združenemu kraljestvu v zvezi s Severno Irsko dovoli nadaljnja uporaba posebnega ukrepa.
            
            
               (10)Trajanje odstopanja bi moralo biti omejeno do 31. decembra 2023, saj je treba redno ocenjevati, ali pavšalna shema še vedno pravilno odraža splošno razdelitev med poslovno in zasebno rabo.
            
            
               (11)V skladu z drugim odstavkom člena 8 protokola se prihodki iz transakcij, ki so obdavčljive na Severnem Irskem, ne nakažejo Uniji. Zato posebni ukrep nima učinka na lastna sredstva Unije iz DDV –
            
            
               SPREJEL NASLEDNJI SKLEP: 
            
            
               Člen 1
            
            
               Z odstopanjem od členov 16 in 168 Direktive 2006/112/ES se Združenemu kraljestvu v zvezi s Severno Irsko dovoli, da do 31. decembra 2023 določi delež DDV v zvezi z izdatki za gorivo za službene avtomobile, ki se uporabljajo za zasebne namene, na pavšalni osnovi.
            
            
               Člen 2
            
            
               Delež davka iz člena 1 se izrazi v fiksnih zneskih, ki se določijo na podlagi stopnje emisij ogljikovega dioksida vrste vozila in odražajo porabo goriva. Združeno kraljestvo v zvezi s Severno Irsko letno prilagodi te fiksne zneske, in sicer na način, ki odraža spremembe povprečnih stroškov goriva. 
            
            
               Člen 3
            
            
               Sistem, oblikovan na podlagi tega sklepa, je za davčne zavezance neobvezen. 
            
            
               Člen 4
            
            
               Ta sklep je naslovljen na Združeno kraljestvo Velika Britanija in Severna Irska.
            
            
               V Bruslju,
            
            
               
                     Za Svet
               
               
                     Predsednik
               
            
         
         
            
                  
                     (1)
                  
                        UL L 347, 11.12.2006, str. 1.
               
               
                  
                     (2)
                  
                        Sporazum o izstopu Združenega kraljestva Velika Britanija in Severna Irska iz Evropske unije in Evropske skupnosti za atomsko energijo (UL C 384 I, 12.11.2019, str. 1).
               
               
                  
                     (3)
                  
                        UL C 384 I, 12.11.2019, str. 92.
               
               
                  
                     (4)
                  
                        UL L 212, 2.8.1986, str. 35.
               
               
                  
                     (5)
                  
                        UL L 272, 3.10.2006, str. 15.
               
               
                  
                     (6)
                  
                        UL L 305, 21.11.2015, str. 49. 
               
               
                  
                     (7)
                  
                        UL L 311, 7.12.2018, str. 30.
               
               
                  
                     (8)
                  
                        COM(2004) 728 final – predlog direktive Sveta o spremembi Direktive 77/388/EGS za poenostavitev obveznosti glede davka na dodano vrednost (UL C 24, 29.1.2005, str. 10), umaknjen 21. maja 2014 (UL C 153, 21.5.2014, str. 3). 
               
               
                  
                     (9)
                  
                        UL L 347, 11.12.2006, str. 1.
               
               
                  
                     (10)
                  
                        Ob upoštevanju demokratične privolitve iz člena 18 protokola k nadaljnji uporabi člena 8 protokola.
               
               
                  
                     (11)
                  
                        Odločba Sveta 2006/659/ES z dne 25. septembra 2006 o dovoljenju Združenemu kraljestvu, da uvede posebni ukrep, ki odstopa od člena 5(6) in člena 11(A)(1)(b) Direktive 77/388/EGS o usklajevanju zakonodaje držav članic o prometnih davkih (UL L 272, 3.10.2006, str. 15).
               
               
                  
                     (12)
                  
                        Izvedbeni sklep Sveta (EU) 2015/2109 z dne 17. novembra 2015 o dovoljenju Združenemu kraljestvu, da uporablja posebni ukrep o odstopanju od členov 26(1)(a), 168 in 168a Direktive 2006/112/ES o skupnem sistemu davka na dodano vrednost (UL L 305, 21.11.2015, str. 49). 
               
               
                  
                     (13)
                  
                        Izvedbeni sklep Sveta (EU) 2018/1918 z dne 4. decembra 2018 o dovoljenju Združenemu kraljestvu, da uporablja posebni ukrep o odstopanju od členov 16 in 168 Direktive 2006/112/ES o skupnem sistemu davka na dodano vrednost (UL L 311, 7.12.2018, str. 30).